Viskupič, Jozef, poslanec NR SR (2015-03-18):
Ďakujem, pani predsedajúca. Vážené kolegyne, kolegovia, dovolím si pokračovať v téme, ktorú sme nazvali pomoc chrbtici nášho hospodárstva, a to sú malí a strední podnikatelia. A tak ako predchádzajúci návrh zákona hovoril o tom v úplne jednoduchej veci, aby za prácu dostali ľudia zaplatené, tak tento návrh zákona, ktorým meníme zákon č. 222/2004 Z. z. o dani z pridanej hodnoty, hovorí z opačnej strany, aby sme tým, ktorí nedostanú zaplatené za svoju prácu, tovar alebo služby, nevyťahoval tento štát z vrecka 20 % dane z pridanej hodnoty, ak za službu nemali zaplatené. To znamená, že ako uvádzame, z dôvodov vyberiem niektoré, že je nehorázne a často až nepochopiteľné, že rozšírený fenomén v slovenskom podnikateľskom prostredí je nedisciplinovanosť, hrubá ignorancia, uhrádzanie platieb medzi jednotlivými subjektmi navzájom, či to, že vystavením faktúry, ktorá je tým kvalifikovaným dôvodom, na základe čoho mám zaplatiť, znamená z pohľadu tohto štátu, že štát sa nestará o to, či medzi týmito zmluvnými subjektmi naozaj prebehla platba, ale vopred si žiada peniaze, ktoré, od teda subjektu, ktorý urobil prácu a nedostal zaplatené, a ešte musí z tejto platby odviesť DPH, skôr ako mu tieto peniaze prídu. Zistil som z hľadiska posledných mesiacov, že táto téma je hlboko diskutovaná, dokonca aj medzi príslušníkmi vládnej strany, neviem, nakoľko poslancov, ale v exekutívnej časti určite áno, a možnože sa dočkáme toho, aby nepochopiteľný fakt, že mám splniť si povinnosť voči štátu, keď štát sa na mňa takpovediac vykašľal a nezabezpečil to, že na základe zmluvného práva by bolo – a tu sme na tej téme vykonateľnosti práva –, že budem platiť za mne poskytnuté alebo u mňa na účte objavujúce sa peniaze z pridanej hodnoty až vtedy, keď sa tam objavia. Toto je nepochopiteľný logicky nesediaci fakt, prečo by som, prečo by mali podnikatelia dotovať štát, ak štát im nezabezpečil to, že im niekto za ich služby alebo tovary zaplatil. Preto si dovoľujeme navrhnúť zmenu, čo je cieľom predloženej novely, a je to posun z platnosti DPH dodávateľa za poskytnuté tovary alebo služby do času, kým odberateľ neuhradí celé plnenie v dohodnutej výške zahŕňajúcu aj daň, ktorú je zo zákona povinný zaplatiť. Dodávateľ, platiteľ dane bude následne povinný splniť si vlastnú daňovú povinnosť do 25 dní od prijatia platby v plnej výške za dodaný tovar alebo službu. Toto riešenie v istom zmysle prenáša zodpovednosť za nedostatočnú vymožiteľnosť práva na štát, ktorý by mal reformovať právny a osobitne súdny systém do takej miery, aby nebolo potrebné legislatívou zavádzať riešenia, ktoré sú v značnej miere neštandardné. Ale máme tu neštandardnú situáciu, tak ponúkame neštandardné riešenie a to znamená, že štát v prvom rade, ak zabezpečí vymožiteľnosť práva, nastaví justičné procesy tak, že, a predstavme si taký ten ideálny stav, že než štát si príde vypýtať dvadsiatok, resp. 20 %, tak by existoval súdny proces, že by tak rýchlo prebehol súd, ktorý by mal dodávateľ služby voči tomu, kto mu nezaplatil, že než si štát vypýta peniaze, tak ten súd by dávno toho neplatiča odsúdil a priniesol by efektívne riešenie, aby k platbe, ktorou sa zaviazal, zaplatil. To znamená, že toto neštandardné riešenie otvára možnosť a prenáša zodpovednosť za nesplnenie si úlohy, v tomto prípade štátu, na toho, kto si tú úlohu neplní, a nebude znášať iba možné konferencie, tuná debaty v parlamente, ale sa ho to dotkne aj reálne a finančne, čiže štát by nedostal plnenie, kým by malý a stredný podnikateľ nedostal zaplatené od toho, kto zaplatiť dávno mal. Čiže je to, ako som uvádzal na začiatku, jeden z rady zákonov z tej legislatívnej smršte, ktorou by sme chceli chrbtici našej ekonomiky pomôcť, a to je to, aby sme od ľudí, ktorí peniaze nemajú, pretože nedostali zaplatené, nevyťahovali zbytočne dépeháčku a úverovali tak štát, ktorý si v tejto miere neplní svoje vlastné povinnosti. Ďakujem za pozornosť a prosím ctené plénum o podporu.